钦定古今图书集成/明伦汇编/闺媛典/第116卷 > 张烈妇 失名
## 钦定古今图书集成/明伦汇编/闺媛典/第116卷 > 张烈妇 失名

嘉定张烈妇，嫁汪生之子。汪母与群恶少乱，烈妇耻之。姑怒，谋令一人乱烈妇，烈妇不从，杀之。余友归燕甫高其节行，纪其事，请余作诗。

抱璧置泥涂，皎然质不泯。菖蒲九节花，虽死常流芬。
十三学裁衣，十六诵《诗》《书》。十七妇道成，十八为君妻。
君家本富贵，家累千金资。大艑建高樯，商贩名四驰。
高门安亭里，公姥相共居。升堂见公姥，称妇好容仪。
置酒大设乐，四座争喧豗。黄衫少年子，绿帻侯家奴。
谑浪间调笑，踞坐气何麤。阿姑召新妇，出见勿迟迟。
耳著瑟瑟镮，头簪辟寒犀。步摇九威凤，跳脱双文螭。
浓妆勿艸艸，傅粉更施朱。贵客握琼玖，待汝系罗襦。
新妇口不言，中心自思惟。少长父母侧，不令见男儿。
今在舅姑傍，内外岂有殊。赳赳诸少年，何用见妾为。
妆成更却坐，抑首故徘徊。诸客不自得，恨恨各自归。
入门不数月，数数见所私。人语何嘈嘈，朋至何施施。
出入闺闼间，戚施与籧篨。目成更耳语，无复避尊卑。
新妇心内伤，掩面泪双垂。“往昔辞家日，母命一从姑。
姑今既若此，禀命将何如？”入室问客子，“彼人为阿谁？
何大无礼节，来共阿姑嬉。”客子答新妇，“通家卿勿疑。
出入有何嫌，卿勿烦言词。中冓不可道，雄狐来绥绥。
阿姑昨入浴，邀客解”裙裾。提汤见并裸，新妇大惊啼。
徒跣走归家，见母一何悲。父母择婚时，胡不惜门楣。
奔奔鹑有偶，疆疆鹊有妃。关关雎翼并，翩翩鳦羽齐。
岂无清白门，弃之道路隅。少小听姆训，贞节自操持。
十三学裁衣，十六诵《诗》《书》。十七妇道成，十八为人妻。
举动循礼法，许身秦罗敷。阿姑既失行，贱妾蒙其污。
愿归“供养母，苦辛长不辞。勿令萧艾丛，一变兰与芝。
勿令瓦砾场，得混瑾与瑜。阿母见女言，捶胸大悲摧。
嫁女为永毕，不意有崎岖。且住勿遽去，姑应有改图。
阿姑见妇去，含怒来致词。待汝意不薄，早归勿沬趄。
一听汝言语，谢客掩重闱。勿使他人言，妇姑有参差。”
阿女白阿母，“我姑意已回。子归无令人，阿姑诚善慈。
穿我嫁时衣，乘我去时车。入门谢阿姑，数月太区区。
愿姑永辞客，恩义两不亏。”低头语客子，“君堂谨内治。
闭门畜狞犬，慎勿纳狂徒。告翁少饮酒，饮酒恐非宜。”
阿翁闻妇言，沈醉口呜呜。客子闻妇言，对母言嗫嚅。
阿姑闻妇言，懊恼与榜笞。狂子闻妇言，咄咄怒且𠷣。
“吾岂为妪少，吾岂为妪姝。”枯杨反生华，艾豭定娄猪。

修眉淡杨柳，纤手莹柔荑。皓齿瓠犀粲，笑脸芙蓉披。
头上玉燕钗，倭鬌绾青丝。腰间金凤裙，云霞生履綦。
诚复与之狎，岂不少且姝。浊水一同流，姑妇两不訾。
金多得好“妇，此生足欢娱。彼自谓独清，何不汨以泥。
彼自谓独醒，何不醊以醨。作计告阿姑，尔妇太痴愚。
须令入我计，庶不尔瑕疵。阿姑即听许，卿其善为谟。
谓妇速织帨，吾将遗可儿。”新妇白阿姑，“可儿实人奴。
妾岂为奴织，慎勿相轻诒。阿姑惭且怒，誓言同其污。
令子远书狱，留妇守空帷。登楼饮狂子，接坐共”歌呼。
酒酣错履舄，命妇前捧卮。妇怒不肯应，纵步去不回。
佻达定相侮，起攫头上梳。新妇泣且詈，还之意脂韦。
梳既污奴手，岂复可亲肤。寸折掷之地，不复顾踟蹰。
狂子颇自失，阿姑心无涯。召客与共浴，纵客入中闺。
罗帷忽自开，直犯千金躯。新妇呼且骂，抗拒力不遗。
举杵夺击撞，脱走去莫追。自伤洁白身，忍使行露濡。
十三学裁衣，十六诵《诗》书。十七妇道成，十八为人妻。
举动循礼法，许身秦罗敷。阿姑竟相负，岂复用生为。
早得归黄泉，我身幸无亏。恸哭自投地，力竭四体堕。
绵绵气欲绝，冥冥神已离。阿姑因作念，此可使人知。
不如灭其口，快意胜决疽。为食召诸少，絷缚加羁糜。
前行操双斧，后行袖金椎。翕霍斧交下，纵击椎并挥。
妇痛愿即死，不愿更须臾。可怜金石贞，竟死椎斧馀。
飘风东南来，纵火将焚尸。皇天为反风，尸重不可移。
邻里觉相报，官府为穷治。阿姑始自悔，回骂诸屠沽。
“我家何负若，陷我于罪罗。”相携入囹圄，不得辞刑诛。
县门大道边，赫赫“烈妇祠。先事三日前，祠中出灵威”，
鼓声夜阗阗，烈火炎炎飞。妇死三日后，仿佛庙中趋。
高行合祀典，有司表门闾。俎豆礼常严，青史名不渝。
垂诫后世人，完名当若兹。